
Техническо задание
 за възлагане извършване на услуга:

„Обслужване  на работещите в “Асарел-Медет”АД от служба по трудова медицина“
1. Изисквания за същността, съдържанието, особеностите и изискуемата крайна цел на услугата. 
„Асарел-Медет“ АД осъществява дейности по добив и обогатяване на медни и медно - пиритни руди, биохимично извличане на мед, ремонтна, проучвателна и инженерно-внедрителска дейност. Дружеството се намира в района на Същинска Средна гора, на 11 км северозападно от гр. Панагюрище и на около 90 км източно от гр. София.
Числеността на персонала на дружеството е 1185 работници и служители от които 623 са втора категория труд  и  562 трета категория. Предприятието работи целогодишно, като част от персонала е организиран на двусменен и трисменен режим на работа. 
В дружеството е структуриран специализиран отдел БЗР, който организира, консултира, осъществява, контролира и координира дейностите в дружеството, свързани със защитата и превенцията на професионалните рискове за живота, здравето и безопасността  на персонала, в съответствие с изискванията на нормативната уредба на национално, отраслово и фирмено ниво.
Дружеството се обслужва от служба по трудова медицина. 
На територията на дружеството е организирано 24-часово медицинско дежурство от медицинска сестра и линейка за оказване на спешна до лекарска медицинска помощ. Разполагаме със лекар и специалист с медицинско образование, който поддържа здравните досиета на работниците и служителите. 
Ежегодно се организира групово здравно застраховане на работещите, включващо застраховка „Живот“ и застраховка „Трудова злополука“.
За целия персонал ежегодно се организират профилактични медицински прегледи, съобразени с характера на извършваната работа и идентифицираните професионални рискове.
Цялостна оценка на риска последно е извършена през 2023 г., като през 2025 г. е извършена частична актуализация.
В дружеството е внедрена и функционира Интегрирана система за управление на качеството в съответствие с изискванията на: 	
ISO   9001 - “Системи за управление на качеството – Изисквания”.
ISO 14001 - “Системи за управление по отношение на околната среда. Изисквания и указания за прилагане”.
ISO 45001 - “Системи за управление на здравето и безопасността при работа – Изисквания с указания за прилагане“.
ISO 50001 - “Системи за управление на енергията. Изисквания с указания за прилагане”.
Целта на услугата е да се осигури комплексно и качествено обслужване на работещите в „Асарел-Медет“ АД от служба по трудова медицина, в съответствие с изискванията на Закона за здравословни и безопасни условия на труд и Наредба № 3 от 25.01.2008 г. за условията и реда за осъществяване дейността на службите по трудова медицина, както и с всички други приложими нормативни изисквания.
Чрез предоставянето на услугата се цели опазване, запазване и подобряване на здравето и работоспособността на работниците и служителите, предотвратяване на професионалните рискове и свързаните с тях увреждания на здравето, както и подпомагане на работодателя при осигуряването и поддържането на безопасни и здравословни условия на труд.
2. Обем на услугата и срокове (приложение – работна програма).
Изпълнителят следва да осигури изпълнението в пълен обем на функциите и дейностите на службата по трудова медицина, предвидени в глава втора,  раздел ІІ от Наредба № 3 / 25.01.2008 г.  за условията и реда за осъществяване дейността на службите по трудова медицина, както и на всички други приложими нормативни изисквания.
Обхватът на услугата включва, но не се ограничава до следните дейности:
2.1. Консултиране и подпомагане на работодателя при организирането на:
а) предварителни медицински прегледи и изследвания за преценка на пригодността на работещите при постъпване на работа и промяна на работното място.
б) периодични медицински прегледи и изследвания за ранното откриване на изменения в организма в резултат от въздействия на работната среда и трудовия процес;
2.2. Предоставяне на информация на медицинските специалисти, извършващи периодичните медицински прегледи, по отношение на идентифицираните опасности и установения риск за здравето и безопасността на работещите; 
2.3. Предприемане на действия при установени заболявания или отклонения в здравното състояние на работещия съобразно компетентността на СТМ и изискванията на приложимото здравно законодателство, включително насочване на работещия към общопрактикуващ лекар или съответен медицински специалист, когато това е необходимо.
2.4. Изготвяне на заключение за пригодността на работещия да изпълнява даден вид работа по медицински показания  / трудоустрояване/.
2.5. Ежегодно изготвяне на обобщени анализи на  здравното състояние на работещите и връзката му с условията на труд общо и във всяко от структурни звена   на дружеството във връзка с конкретните условия на труд в съответствие с Приложение № 5 към Наредба №3 / 2008 г. 
2.6. За проследяване на здравното състояние на всеки работещ във връзка с условията на труд службата по трудова медицина  да води здравни досиета на електронен и хартиен носител по образец съгласно Приложение № 6 от Наредба № 3 / 25.01.2008 г.  
2.7. Да участват в извършването  оценка  и преоценка на риска в случаите определени с Наредба № 5 /1999 г. за оценка на риска.
2.8. Разработване  и участие в изпълнението на програми  и организиране на годишно обучение на ръководните кадри, на работещите  в дружеството и техните представители по правилата за осигуряване на здраве и безопасност при работа. 
2.9. Разработване на  мерки за подобряване условията на труд  и премахване на рисковете за здравето на работниците и служителите; 
2.10. Участие в избора на колективни и лични защитни средства  и обучение на работещите за ползването им;
2.11. Изготвяне на становища  по съдържанието на проекти за нови производства, реконструкция и модернизация на производствиените мощности.
2.12. 	Оценка на риска за здравето  при работа с високо нервнопсихично напрежение и неблагоприятни психосоциални фактори,   участват в подготовката и изпълнението на програми за борба със стреса.
2.13.Разработване препоръки за работодателя за преустройството на работното място, организацията на труда и трудовото натоварване на работещи, които се нуждаят от специална закрила.
2.14. Изпълнение на всички останали нормативно определени дейности на службата по трудова медицина съгласно Наредба № 3 / 25.01.2008 г.  за условията и реда за осъществяване дейността на службите по трудова медицина

Срок за изпълнение на услугата:  48 месеца, считано от датата на влизане в сила на договора.

  3.Качествени изисквания към услугата.
3.1. Изпълнение на възложените дейности в определените срокове.
3.2. Предоставяните услуги следва да отговарят на изискванията на действащото законодателство в областта на здравословните и безопасни условия на труд и на изискванията, регламентиращи дейността на службите по трудова медицина, като при възможност се прилагат и добри професионални практики и подходи, надхвърлящи минималните нормативни изисквания, когато това допринася за по-ефективната превенция на професионалните рискове.
3.3. Осигуряване на ефективна превенция на здравето на работещите в „Асарел-Медет“ АД, с цел предотвратяване на трудови злополуки, професионални заболявания и свързани с труда увреждания на здравето, в рамките на компетентността на службата по трудова медицина. 
3.4. Изпълнителят да поддържа валидна регистрация като СТМ по чл. 25в ЗЗБУТ през целия срок на договора.

4. Начин и критерии за приемане на извършената работа. Представен от Изпълнителя отчет за изпълнението на дейностите, предвидени в двустранно подписана работна програма към договора (с обем на дейностите и срокове за изпълнението им).

